Jagland støtter «opprydding» etter kuppforsøk

Istanbul (NTB-AP-AFP): Europarådets generalsekretær Thorbjørn Jagland mener det har vært for liten forståelse i Europa for utfordringene Tyrkia står overfor etter kuppforsøket.

Publisert: Oppdatert 3. august 2016

NTB

Denne artikkelen er over fire år gammel

— Jeg anerkjenner selvfølgelig at det er behov for å konfrontere de som sto bak dette kuppet, og også det hemmelige nettverket, sa Jagland på en pressekonferanse sammen med Tyrkias utenriksminister Mevlüt Çavusoglu onsdag.

Hans kommentar står i sterk kontrast til flere andre EU-ledere, som har fordømt kuppforsøket, men har uttrykt skepsis til omfanget av aksjonene som har skjedd i kjølvannet av kuppet.

— Det har vært for liten forståelse fra Europa for hvilke utfordringer dette har vært for de demokratiske institusjonene i Tyrkia. Vi har derimot visst om dette i lang tid, og derfor ser vi behovet for opprydding etter kuppforsøket, sa Jagland videre.

Jagland er i Ankara for å møte president Recep Tayyip Erdogan og andre tyrkiske ledere. Han skal også møte representanter for opposisjonen. Han er den første høytstående europeiske tjenestemannen som besøker Tyrkia etter kuppforsøket 15. juli.

På programmet står også samtaler med statsminister Binali Yildirim samt landets utenriksminister og justisminister. (©NTB)